Initial แบรนด์เครื่องกดสบู่ 100 ปี รายได้หมื่นล้าน
เมื่อเราไปห้างสรรพสินค้า หรือ ที่ทำงาน เคยสังเกตไหมว่า เครื่องจ่ายสบู่เหลวที่อยู่ในห้องน้ำ หรือเครื่องจ่ายแอลกอฮอล์ล้างมือ เป็นของแบรนด์อะไร  ที่เราเห็นกันบ่อยๆ หนึ่งในนั้นก็คงเป็นแบรนด์ Initial 
7 ธ.ค. 2563

Initial แบรนด์เครื่องกดสบู่ 100 ปี รายได้หมื่นล้าน /โดย ลงทุนแมน
เมื่อเราไปห้างสรรพสินค้า หรือ ที่ทำงาน
เคยสังเกตไหมว่า เครื่องจ่ายสบู่เหลวที่อยู่ในห้องน้ำ
หรือเครื่องจ่ายแอลกอฮอล์ล้างมือ เป็นของแบรนด์อะไร
ที่เราเห็นกันบ่อยๆ หนึ่งในนั้นก็คงเป็นแบรนด์ Initial
รู้หรือไม่ว่าแบรนด์นี้ ไม่ได้เริ่มทำธุรกิจ
จากเครื่องกดสบู่
แล้วแบรนด์นี้ทำอะไร ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
แบรนด์ Initial เกิดขึ้น ณ กรุงลอนดอน เมื่อปี 1903 หรือ 117 ปีมาแล้ว 
หากเทียบกับประเทศไทยก็คงเป็นปีเดียวกับการประกาศเลิกทาส ของ รัชกาลที่ 5
Initial ไม่ได้เริ่มทำธุรกิจผลิตภัณฑ์สำหรับสุขภัณฑ์มาตั้งแต่แรก
เพราะว่าในช่วงเริ่มต้น บริษัทแห่งมีชื่อว่า Initial Towel Supply ทำธุรกิจ “ให้เช่าผ้าขนหนู”
ชื่อแบรนด์ Initial นั้น นอกจากจะเป็นเครื่องหมายการค้าแล้ว
ในภาษาไทย คำนี้มีความหมายว่า “ชื่อย่อ”
โดยทางบริษัทก็ได้ปักชื่อย่อของลูกค้าลงไปบนผ้าขนหนูทุกผืน
ซึ่งเรื่องนี้ก็ถือเป็นเอกลักษณ์ที่ Initial เริ่มสร้างตัวตนขึ้นมา
สมัยนั้น ธุรกิจให้เช่าผ้าขนหนูของ Initial ก็ถือว่าเติบโตได้ดี
เติบโตในระดับที่ บริษัท Initial Towel Supply 
สามารถจดทะเบียนเข้าตลาดหลักทรัพย์ลอนดอนได้สำเร็จ
แต่หลังจากนั้น British Electric Traction หนึ่งในบริษัทที่กระจาย
การลงทุนในหลายธุรกิจก็ได้เข้ามาลงทุน และถือหุ้นในบริษัท Initial
และในที่สุดบริษัทผ้าขนหนูแห่งนี้ก็ได้ถูกควบรวมเข้ากับบริษัทผู้ให้บริการซักผ้าอย่าง Advance Service's laundry operations ในเวลาต่อมา
แต่ด้วยความที่ Initial เป็นแบรนด์ที่แข็งแกร่ง 
นั่นจึงทำให้ภายหลังการควบรวมธุรกิจ
บริษัทใหม่ก็ยังได้ใช้ชื่อของ Initial ในการทำธุรกิจต่อไป
แล้ว Initial หันมาทำธุรกิจเกี่ยวกับสุขอนามัยภัณฑ์ตั้งแต่เมื่อไร?
ในปี 1991 หรือหลังจากวันที่ก่อตั้งธุรกิจผ้าขนหนู 88 ปี
Initial ก็ได้เริ่มขยายธุรกิจไปยังตลาดในทวีปเอเชีย 
โดยการเข้าซื้อกิจการ Wellcome Hygiene
และนั่นจึงเป็นจุดเริ่มต้นที่ทางบริษัท เข้ามาทำธุรกิจเกี่ยวกับสุขอนามัยภัณฑ์
ผลิตภัณฑ์ส่วนใหญ่ของบริษัท ก็คือสินค้าที่ใช้ในห้องน้ำ 
เช่น เครื่องจ่ายสบู่ล้างมือ กล่องใส่กระดาษชำระ หรือถังขยะ
โดย Initial ก็ได้ขยายกิจการไปยังประเทศญี่ปุ่น ไต้หวัน และ ฟิลิปปินส์ อีกด้วย
หลังจากขยายกิจการได้ไม่นาน 
Initial ก็ได้ควบรวมกิจการอีกครั้ง
โดยครั้งนี้ Initial ได้ควบรวมกับ Rentokil บริษัทผู้กำจัดแมลง และฆ่าเชื้อโรคที่
เคยให้บริการที่พระราชวังบักกิงแฮม รวมกันเป็นบริษัทใหม่ชื่อว่า Rentokil Initial
หลังการควบรวม ทั้งสองบริษัทจึงได้นำเทคโนโลยี 
โครงสร้างพื้นฐาน และความเชี่ยวชาญมารวมกัน
จนในที่สุด Rentokil Initial ก็ได้กลายมาเป็นผู้ให้บริการทางด้านสุขอนามัยครบวงจร
หนึ่งในนวัตกรรมที่เกิดขึ้นภายใต้บริษัทแห่งนี้ก็คือ การเคลือบสารต้านแบคทีเรียลงไปบนผลิตภัณฑ์ 
ที่สามารถลดการแพร่กระจายของเชื้อโรคได้
หลังจากนั้นมา Rentokil Initial ก็ได้คิดค้นผลิตภัณฑ์ที่สะอาด ถูกสุขอนามัย จนกลายมาเป็นบริษัทที่ให้บริการตั้งแต่การฆ่าเชื้อในสเกลระดับโรงงาน ไปจนถึงการเป็นเจ้าของผลิตภัณฑ์เครื่องกดสบู่ เครื่องกดเจลแอลกอฮอล์ ที่เราเห็นกันในห้างสรรพสินค้า
แล้ว Rentokil Initial รายได้เท่าไหร่?
ปี 2560 มีรายได้ 80,604 ล้านบาท กำไร 14,041 ล้านบาท
ปี 2561 มีรายได้ 100,319 ล้านบาท กำไร 13,440 ล้านบาท
ปี 2562 มีรายได้ 104,765 ล้านบาท กำไร 14,000 ล้านบาท
รายได้เติบโตเฉลี่ย 14% ต่อปี 
โดยบริษัทมีสัดส่วนรายได้มาจาก
ธุรกิจฆ่าเชื้อ 64%
ธุรกิจสุขอนามัยภัณฑ์ 21%
ธุรกิจสิ่งแวดล้อม 15%
นั่นหมายความว่าหมวดธุรกิจสุขอนามัยภัณฑ์ ซึ่งรวมถึง เครื่องกดสบู่ และเครื่องกดเจลแอลกอฮอล์แบรนด์ Initial ตามอาคารสำนักงาน และตามห้างที่เราเห็นนั้น มีรายได้มากถึง 22,000 ล้านบาท ต่อปีเลยทีเดียว
ปัจจุบัน Rentokil Initial แห่งนี้ได้ทำธุรกิจอยู่ใน 81 ประเทศทั่วโลก มีพนักงานรวมกันกว่า 43,000 คน และมีมูลค่าบริษัทสูงถึง 3.8 แสนล้านบาท..
ถึงตรงนี้ เราก็สามารถสรุปได้ว่า Initial ถือเป็นแบรนด์ที่แข็งแกร่ง 
ที่ทำธุรกิจบนโลกของเรามาอย่างยาวนาน
วันหลัง หากเราเดินเข้าห้องน้ำในห้างสรรพสินค้า หรือตามสำนักงาน
และเห็นเครื่องกดสบู่ หรือเครื่องกดเจลแอลกอฮอล์แบรนด์ Initial
เราก็น่าจะรู้จักแล้วว่าแบรนด์นี้มีที่มาอย่างไร
และสร้างแบรนด์ยังไง ให้ทำธุรกิจมายาวนานกว่า 117 ปี..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-